દીકરી તો ખૂબ ભૂખી હતી એમ તેના મોં પરથી સ્પષ્ટ લાગતું હતું. પિતાએ પૂછ્યું એટલે તેણે તરત સ્મિત સાથે હા પાડી. પિતાએ પણ ખુશ થઈને ખિસ્સામાં હાથ નાંખ્યો. કંઈક વિચારતા તેમના ચહેરાની રેખાઓ તંગ થવા લાગી અને એમના મોં પર કંઈક ગ્લાનીના ભાવ ઉપસી આવ્યા. એમણે સિક્કાઓને ગણ્યા તો ફક્ત ચાર રૂપિયા જ નીકળ્યા. મને ખ્યાલ આવ્યો કે એ ભાઈ પાસે એક બ્રેડ લેવા જેટલા સાત રૂપિયા નથી. પોતાના દુ:ખને છુપાવતા એ હસીને દીકરી સામે જોઈને બોલ્યા : ‘બેટા, બ્રેડ તો આપણે ઘણીવાર ખાધી, ચલ આજે તને કંઈક બીજું ખવડાવું.’